Nr. înreg: DB/197410/22.11.2021

**REFERAT DE APROBARE**

Prezentul proiect de ordin stabileşte derogarea pentru capturarea unor exemplare din specia *Vipera ursinii moldavica* în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete. Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări ulterioare prin Legea nr. 49/2011 cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

La stabilirea derogării au fost întrunite cumulativ condiţiile prevăzute la art. 1 alin. (3) din Procedura de stabilire a derogărilor de la măsurile de protecţie a speciilor de floră şi faună sălbatică aprobată prin ordinul ministrului mediului şi ministrului agriculturii, pădurilor şi dezvoltării rurale

nr. 203/14/2009, respectiv nu există o alternativă acceptabilă, iar măsurile derogatorii nu sunt în detrimentul menţinerii populaţiei speciei într-o stare de conservare favorabilă.

Capturarea exemplarelor de vipere are ca scop măsurarea, cântărirea, determinarea sexului, precum și determinarea locului de captură, cu ajutorul unui dispozitiv GPS. Capturarea se va realiza anual, până pe 30 septembrie 2023, astfel un total de 40 de exemplare în perioada 1 aprilie- 30 septembrie în anii 2022 și 2023 din situl ROSCI0058 Dealul lui Dumnezeu (Iași) și un total de 30 de exemplare în perioada 1 aprilie- 30 septembrie în anii 2022 și 2023 din situl ROSCI0065 Sfântu Gheorghe (Tulcea).

Capturarea face parte dintr-un proiect care vizează studiul variabilității veninului de șarpe, variabilitate întreținută de presiunea selectivă a dietei și apărării contra inamicilor naturali (***Understanding snake venom variation: integrating the role of diet and defense Leverhulme Research Project (RPG-2020-345***).

Obiectivele urmărite sunt evaluarea prăzilor din dietă, a prezenței prădătorilor și presiunii acestora, în habitatele populațiilor de viperă de stepă; analiza diferențelor genetice dintre populațiile de viperă de stepă, precum și aprecierea toxicității veninului față de speciile de pradă de ortoptere, simpatrice și alopatrice, în vederea testării adaptării la dieta locală.

Având în vedere cele de mai sus supunem spre aprobare prezentul proiect de Ordin.

**DIRECTOR**

**Daniela DRĂCEA**

Avizat

Direcția Biodiversitate

Roxana IONESCU- Director adjunct

Întocmit: Antonia OPRIȘAN – Consilier superior